Papersnake/gushiwen huggingface dataset:
念奴娇
蔡伸（宋代）

轻雷骤雨，洗千岩浓翠，层峦森列。衣袂凉生，丛竹外、时有飞萤明灭。云浪鳞鳞，兰舟泛泛，共载一轮月。五湖当日，未应此段奇绝。

归路横玉惊鸾，叫云清似水，悠扬天末。玉宇琼林凝望处，依约广寒宫阙。老去情钟，此心仍在，未肯甘华发。清欢留作，异时嘉话重说。
赠杜翘生本崇典试贵州 其三
曾广钧（清代）

河桥风絮一年别，璅苑幽花连月香。校士地严银烛短，思亲天月锦书长。

共知使者心如日，劳止明时鬓有霜。千里金台霄汉影，照君冠剑渡清漳。
胡少明两书索二程先生画像寄小诗二首
陈长方（宋代）

微言固已成糟粕，纸上形容转更疏。
要识平生真面目，百无所似若为书。
续梅花百咏 其七十九 琴屋梅
陶德勋（清代）

琼花枝畔展瑶琴，屡次弹来觅赏音。格调漫疑人不识，高山流水有知心。
哭友人
杜荀鹤（唐代）

病向名场得，终为善误身。无儿承后嗣，有女托何人。

葬礼难求备，交情好者贫。惟馀旧文集，一览一沾巾。
祝猫
张良臣（宋代）

江上孤篷雪压时，每怀寒夜暖相依。
从今休惯穿篱落，取次怀春屡不归。
辛亥各口占十绝
刘克庄（宋代）

院吏忙抄诏草辞，家奴却负锦囊随。
更无客议坡公制，一任人嘲李老诗。
句
吕梡（宋代）

三山鼎峙多幽赏，千里瓯圆尽胜游。
满庭芳（叔父庆宅并章服代作）
史浩（宋代）

烘锦花堤，铺绵柳巷，晓来膏雨初晴。画堂初建，碧沼映朱楹。最初芙蓉绣褥，交辉敞、孔雀金屏。那堪更，华裾满坐，和气动欢声。

冰清。真美行，棠阴善政，槐市高名。今朝消受得，茜服光荣。况是齐眉并寿，谁云道、乐事难并。相将见，飞凫过阙，除目下彤庭。
宿华山
许棠（唐代）

异境良难测，非仙岂合游。星辰方满岳，风雨忽移舟。

喷月泉垂壁，栖松鹤在楼。因知修养处，不必在嵩丘。
谒侯城里有感
谢铎（明代）

我忆侯城人，不见侯城里。悲风忽何来，令人泪如雨。

侯城西薄山，侯城东逼海。西山不可饿，东海不可死。

千秋万岁心，悽恻竟谁语。惟应剑光血，夜夜冲斗起。
次韵仲照秋怀四绝 其四
周紫芝（宋代）

秋在幽人行乐中，好山欲尽更须穷。花姑水绕几时到，罨画溪遥路欲通。
百字令 寿大司寇宋公
徐釚（清代）

尚书红杏，念隃麋醉染，双鬟争羡。宣武门东开邸第，疏柳两行葱茜。

女乐生徒，碡簪珠履，夜夜张灯宴。鹦哥能说，雕梁又来双燕。

追忆报法霜严，青蒲白简，岳耸延英殿。帝曰皋陶惟汝弼，草绿园扉都遍。

萧相功高，于公门大早，筑沙堤换。回头笑问，梅华赋是公擅。
花犯·谢黄复庵除夜寄古梅枝
吴文英（宋代）

翦横枝，清溪分影，翛然镜空晓。小窗春到。怜夜冷孀娥，相伴孤照。古苔泪锁霜千点，苍华人共老。料浅雪、黄昏驿路，飞香遗冻草。
行云梦中认琼娘，冰肌瘦，窈窕风前纤缟。残醉醒，屏山外、翠禽声小。寒泉贮、绀壶渐暖，年事对、青灯惊换了。但恐舞、一帘胡蝶，玉龙吹又杳。
马上口占
刘克庄（宋代）

陌上秋千索渐收，金鞭懒逐少年游。
晚风细落梨花点，飞上春衫总是愁。
香山寺来青轩待月和王宗伯敬哉先生壁间韵
周金然（清代）

开轩延皓月，远岫正朦胧。十地泉流外，诸天色界中。

林深迟出梵，台迥细含风。指点山椒曲，分明佛火红。
寄何山慧老
汪藻（宋代）

一见蝉联话不休，别来林壑又经秋。每思树杪闻清磬，几欲沙边具小舟。

未办眼前茅一把，谁知身后橘千头。远公社里栽莲处，他日还能着我不。
蝉
罗隐（唐代）

天地工夫一不遗，与君声调借君緌。
风栖露饱今如此，应忘当年滓浊时。
三月二十八日枣柏大士生辰六首 其一
释德洪（宋代）

深观诸佛刹那际，三世十方无遁形。已尽凡情不颠倒，如除目遁自光明。

意俱大地山河丧，心与空花梦幻生。垂手遇缘携法界，美髯跣足散衣行。
道中逢潜夫
赵庚夫（宋代）

相逢投草舍，对雨话移时。
衣湿全无火，囊空各有诗。
客程樵可问，日课仆皆知。
未别情先恶，那堪远别离。
冬日杂书六首
张耒（宋代）

岁暮北风疾，山深寒日昏。
授衣贫厌补，添纩老须温。
懒慢抛书卷，晴明到药园。
邻家新酒熟，吾敢但空樽。
山中口占三首
胡仲参（宋代）

四野平田春水肥，前山隐隐带残晖。
千林晚色无人共，时有樵翁独自归。
马上口占二首
秦观（宋代）

霜风棱棱万木枯，梅花破萼犹含须。
田家往往事游猎，追逐狐兔相号呼。
微茫山中起狂烧，隐约林梢低日车。
马头渐觉有佳趣，勿厌阡陌多萦纡。
题赵团练画江干晚景四绝
秦观（宋代）

本自江湖客，宦游常苦心。
看君小平远，怀我旧登临。
留别周愚卿兄弟
赵蕃（宋代）

四海虽云皆弟昆，怅兹薄俗与谁论。
平生泛爱老逾厌，独觉君家久更敦。
百里阑干山作几，数家篱落竹为村。
异时相忆相思处，明月清风同酒樽。
游虎丘
赵士宇（宋代）

脱身到泉石，钓具一篷舟。
涧险松筠合，山深宫殿秋。
角巾可投檄，尊酒且浇愁。
甚愧阮宣子，青钱挂杖头。
闻雁
严羽（宋代）

远客惊秋雁，高楼复异乡。声兼边哨苦，影落楚云长。

此夜头堪白，他山叶又黄。年年洞庭浪，飘泊更无行。
近畿久旱奇热昨夕快雨喜赋
陈曾寿（清代）

好雨救焚如，喜极忘美睡。徘徊湿阶上，俯仰回物态。

惨惨就枯叶，已分死憔悴。感兹一溉恩，翻冱经天泪。
赠别王山人归布山
李白（唐代）

王子析道论，微言破秋毫。
还归布山隐，兴入天云高。
尔去安可迟？瑶草恐衰歇。
我心亦怀归，屡梦松上月。
傲然遂独往，长啸开岩扉。
林壑久已芜，石道生蔷薇。
愿言弄笙鹤，岁晚来相依。
补史十忠诗·江西制置司都统密公侑
刘壎（宋代）

臣有置身义，岂计官崇卑。
偏将知死忠，不曰天下奇。
汉节既披靡，失位趋江西。
阃帐驻临汝，招来乐其归。
雪寒南浦愁，羽檄蕲济师。
一将奋风虎，鼓行亟飚驰，
逾岭疾战苦，裹疮呼健儿。
坐缚膝不屈，伏鑕甘如饴。
小臣裨校耳，职也宜死绥。
和刘右司见寄六绝一律
吴潜（宋代）

撩我归心更欲归，绿英已是换红菲。
分明不似高空鸟，无弋无矰到处飞。
偶成赠懒云上人 其一
史震林（清代）

避俗托僧舍，有客求八分。应之以草书，浓淡如秋云。

墨香交酒香，颠仙嗅而醺。换鹤不换鹅，骑访芙蓉君。
对景偶书
陈襄（宋代）

天角暝光收，空中爽气流。
雨回巫峡暮，波起洞庭秋。
塞阔归鸿远，林疏败叶稠。
碧云音信绝，目断五城楼。
咏竹寿邓玄度
李云龙（明代）

淇园春暖龙孙长，抽出仙人绿玉杖。遥天一夕风雨来，森森碧干排云上。

挹露笼烟翠万重，琅玕戛戛紫苔封。迎来曾作并州马，飞去应为葛水龙。

忆昨淩霜楚江曲，劲骨萧疏削寒玉。柏台薇省借清阴，孤芳占尽潇湘绿。

柔条弱草徒纷纷，何可一日无此君。凭将百尺青鸾尾，为扫江湖万顷云。
清白堂记
范仲淹（宋代）

一日，命役徒芟而辟之，中获废井。即呼工出其泥滓，观其好恶，曰：“嘉泉也”。乃扃而澄之，三日而后汲视。其泉清而白色，味之甚甘，渊然丈余，绠不可竭。当大暑时，饮之若饵白雪，咀轻冰，凛如也。当严冬时，若遇爱日，得阳春，温如也。其或雨作云蒸，醇醇而浑，盖山泽通气，应于名源矣。又引嘉宾，以建溪、日铸、卧龙、龙门之茗试之，则甘液华滋，悦人襟灵。

予爱其清白而有德义，可为官师之规。因署其堂，曰“清白堂”。又构亭于其侧，曰“清白亭”。庶几居斯堂，登斯亭，而无忝其名哉！

宝元二年记。
和外未赠原韵 其三
方荫华（清代）

轩车到处万民安，手种桑麻露未乾。吹面不惊风似雪，当头喜未月如盘。

好花欲放还微雨，春色初来尚薄寒。莫道琴装萧瑟甚，帘芦纸阁有馀欢。
萧翀常早起读书畜鸣鸡于楼上以为候为赋一绝
刘崧（元代）

高楼笼鸡听早鸣，夜长愁误读书程。不道州城烽火后，更声常是不分明。
赋得寒月寄齐已
李沈甫（唐代）

松下清风吹我襟，上方钟磬夜沈沈。已知庐岳尘埃绝，

更忆寒沈雪月深。高谢万缘消祖意，朗吟千首亦师心。

岂知名出遍诸夏，石上栖禅竹影侵。
【越调】天净沙_书所见窥帘
张可久（元代）

书所见
窥帘口语喧阗，避人体态婵娟，门外金铃吠犬。谁家宅态？杏花墙以秋千。
松阳道中
松阳道上敲吟，柳阴树下披襟，独鹤归来夜深。梦回仙枕，清溪道土相寻。
贾浪仙骑驴图
王冕（元代）

雪花打帽风搅须，宽衣破靴骑蹇驴。
先生自是山泽癯，瘦名之传岂为虚？穷吟苦思不觉老，知音幸遇韩京兆。
至今长安诸小儿，拍手犹能为君道。
清声千古在世间，好诗句句夸浪仙。
我恨后生五百年，不得抵掌谈微玄。
形骸孤陋向岩壑，竹冠草衣空卓荦。
披图挹之嗟寂寞，断桥流水梅花落。
故剑
张坦（清代）

龙泉出尘匣，四壁动光芒。酒罢照霜月，镫昏即战场。

飞腾随候至，珠玉待城量。此腹容卿辈，恩仇望汝忘。
跋东坡木
张元干（宋代）

玉局老仙天下人，平生爱与石传神。
长江绝岛风涛里，千古常令墨色新。
咏史诗。摩笄山
胡曾（唐代）

春草绵绵岱日低，山边立马看摩笄。

黄莺也解追前事，来向夫人死处啼。
闻子规
释永颐（宋代）

客情谁是不思归，芳划春深未有期。
昨夜月明啼更苦，山花满树落胭脂。
偈颂二百零五首
释正觉（宋代）

不习禅，不论义，铺个破席日里睡。
想料上方兜率天，也无如此日炙背。
村居书事四首
刘克庄（宋代）

有客相逢说坎离，葫芦中药不容窥。
扣头无力营丹灶，聊奉先生一醉资。
高阳台 春初步至莫愁湖，憩胜棋楼，慨然吟望
陈锐（清代）

寒水笼烟，荒埼系艇，女墙遮却红尘。未到花时，湖边已有游人。

红杨浅覆东西岸，步画阑、都是回文。恨沈沈阑外高楼，楼外黄昏。

江南自昔无愁地，甚年来吟眺，但有伤春。绝艳惊才，输他若个名存。

鱼天一片前朝影，唤翠娃、收拾垂纶。恁淹留、误了归期，自倒空尊。
总河潘公遣役护行舟次报谢二首 其一
卢龙云（明代）

岭海霜威早避骢，三朝经济主恩隆。翕河久藉扬周烈，睹洛真恩颂禹功。

东土绣裳新白简，西曹曳履旧青宫。君王眷念知无已，开阁清时复许同。
王砺寺丞河南知录
韩琦（宋代）

西都为掾促征轮，南浦分携碧草春。卿寺试才方命秩，天衢飞步已逢辰。

洛滨修禊浮觞散，水际看花第品新。樱酪有期谁其荐，曲江应记并游人。
多丽
吴则礼（宋代）

听新蝉，舜琴初弄清弦。伴薰风、葱葱佳气，钟希世英贤。正芳蓂、葱余九荚，况强仕，犹待三年。笔下烟云，胸中岩壑，玉峰凛凛映人寒。公不见、清潭宝剑，九彩动星躔。浑疑是，风雷变化，落在人间。

驻东阳、清谭终日，种成桃李森然。向庭闱、彩衣有庆，葱华萼、棠棣相鲜。骥足难留，牛刀暂屈，匪朝伊夕步花砖。自今往、掀天扶地，声迹寄凌烟。它时事，赤松共约，携手骖鸾。
海虞十二景 其五 桧坛流月
卢龙云（明代）

仙坛嘉树合，世远自齐梁。翠盖参天色，清阴碎月光。

干留孤鹤下，叶抱片云凉。直性终无改，灵根谅有常。
趵突泉涸久复涌顿还旧观
凌义渠（明代）

澄泓听视内，寻脉孰源委。甃石护以栏，晴雷殷赑屃。

晓暾素气浮，急雨光珠碎。妄作海眼观，穴深不穿隧。

清济恒伏流，隐显非一类。堪嗟己卯春，泉灵忽中閟。

岂止地肺渴，得无天帝醉。蓄泄若有神，兹理讵茫昧。

朅来正秋初，再见惊破溃。响震空外流，屏恶兼洗秽。

渐占年用康，弃戈畜牯㹀。运会无终极，回环判荣悴。

对之忘百忧，一笑发浓寐。
雨中过春山
韩淲（宋代）

溪南上下郭，得得过春山。自叹欲何往，相从非等闲。

波深鱼泼泼，竹静鸟关关。若个渔舟晚，延缘见苇间。
近获风痹之疾，题寄所怀
包佶（唐代）

病夫将已矣，无可答君恩。衾枕同羁客，图书委外孙。

久来从吏道，常欲奉空门。疾走机先息，欹行力渐烦。

无医能却老，有变是游魂。鸟宿还依伴，蓬飘莫问根。

寓形齐指马，观境制心猿。唯借南荣地，清晨暂负暄。
谢曹隐君惠扇歌
王冕（元代）

去年僦屋在山脚，草居两间如蛎壳。
六月七月无雨落，田野焦枯江海涸。
人间酷烈无处逃，吾农忍气婴□熬。
编蒲缉羽不成扇，寻松访石空劳忉。
至今悒郁未能雪，想到那时肠内热。
先生何以知此情？赠我齐约比明月。
番罗夹背紫竹把，中有水墨新图画。
崩滩乱石奔惊湍，依约远山左右攒。
轮囷老柏饱雪霜，更有石丈依修篁。
岁寒节操不可降，未举已觉生清凉。
山阴野人何磊落？笑引南薰归掌握。
寒声飒飒动岩壑，不羡右军题六角。
转手黄埃净如扫，便将献君明大道。
置诸怀袖扬仁风，快与苍生除热恼。
与金陵傅漕余预乡荐时傅兄持文衡
杨冠卿（宋代）

乡书忆昔献贤能，姓字曾叨天府登。
阙里抠衣欣附凤，云程敛翼愧飞鹏。
流年自信一弹指，末路谁惟三折肱。
若见金昆问消息，为言霜鬓已鬅鬙。
句
程师孟（宋代）

香焚薝蔔岩云院，花发莎罗海山春。
漫成呈文潜五首 其一
晁补之（宋代）

无心看春只欲坐，偶骑马傍春街行。可怜愁以草得暖，一寸心从何处生。
朝中措（苏少莲母生日）
洪适（宋代）

西昆当日下云骈。采藻奉苏仙。玉节荣看棠棣，斑衣笑俯芝兰。

寿觞争举，歌萦蛾绿，香袅龙涎。须与寄声鸾鹤，飞来岁岁年年。
定光南安岩
宋思远（宋代）

石耸虚岩接太虚，百千年称定光居。
未知天上何方有，应是人间别地无。
香风影里迎新魄，梵呗声中见落晖。
自恨劳生名利役，不能来此共忘机。
夏日睡翁招过方丈即事偶成
马凤翥（清代）

趺坐绳床万虑澄，寒山一片结同心。诗虽压药原无病，竹偶吟风可代琴。

动静总输间处觉，去来休向定中寻。请看蜀魄离群久，未必思归直到今。
得宝歌
佚名（唐代）

得宝耶，弘农耶？弘农耶，得宝耶？
张骞冢祠
文同（宋代）

中梁山麓汉水滨，路侧有墓高嶙峋。
丛祠蓊蔚蔽野雾，榜曰博望侯之神。
当年宝币走绝域，此日鸡豚邀小民。
君不见武帝甘心事远略，靡坏财力由斯人。
怀友
释文珦（宋代）

故交今何处，音问久不接。
岁月易蹉跎，关山更重叠。
凝霜遍衰草，寒日照黄叶。
几度欲相寻，清川苦难涉。
道中即事
方岳（宋代）

画中亦爱雨中山，连雨山行却厌看。
一夜东风吹作雪，问谁画我访袁安。
览黄子理诗卷
释道潜（宋代）

六载南官何所营，百篇翻覆见高情。霜鸥露鹄元非俗，雪竹风松本自清。

俊逸固宜凌鲍照，优游真已逼渊明。微言会有知君者，谩拟钟嵘试一评。
蒙仲书监通守温陵以戴尚书肖望李
刘克庄（宋代）

懒即蓬莱访具茨，平分不费一钱赀。子綦隐几而闻者，太白停杯以问之。

螃蟹螯肥毋与事，琵琶调下莫题诗。是知二老回头笑，不料清源有此奇。
地动聊句
苏舜元（宋代）

大荒孟冬月，末旬高舂时。
日腹昏盲伥，风口鸣呜咿。
万灵困险戚，百槎嗟阳衰。
浓寒有胜气，天冻无败期。
六指忽摇曳，群蹠初奔驰。
丸铜落蟾吻。始异张浑仪。
列宿犯天纪，预念汉志辞。
民甍函鼓舞，禁堞强崩离。
坐骇市声死，立怖人足踦。
坦途重车偾，急傅壮马欹。
陵早劝抚手，砾块当扬箕。
停污有乱浪，僵木无静枝。
众喙不暇息，沓嶂惊欲飞。
踊塔撼铎碎，安流荡舟疲。
倒壶丧午漏，颠巢骇眠鸱。
居人眩眸子，行客劳髑儿。
南北顿儵忽，西东播戎夷。
四镇一毛重，百川寸涔微。
众蛰不安土，群毛难丽皮。
惊者去靡所，仆或如见挤。
轰雷下檐瓦，决玉倾仓粢。
双颠太室吻，四躍宸庭螭。
万宇变旋室，百城如转机。
念此大灾患，必由政瑕疵。
胜社勇厥气，孤阳病其威。
傅是下乘上，亦日尊屈卑。
夫惟至静者，忧不可保之。
况乃易动物，何以能自持。
高者恐颠坠，下者当鎮綏。
天戒岂得慢，肉食宜自思。
变首孽可息，损降祸可违。
愿进小臣语，兼为丹扆规。
伟哉聪明主，勿遗地动诗。
题画兰
郑起（宋代）

向来俯首问羲皇，汝是何人到此乡。
未有画前开鼻孔，满天浮动古馨香。
题孙懋仁沱西别业
刘大夏（明代）

临沱新作辋川庄，乔木牵萝接草堂。山势东环云泽远，水源西草汉江长。

秀钟人物滋三世，清绕门栏擅一方。君实归来须入社，黄花酿酒日闻香。
渡扬子江作
石承藻（清代）

江天一望晚萧萧，扬子西风上短桡。隔岸夕阳京口树，中流雨色海门潮。

金山寺古钟声出，铁瓮城荒霸气销。鼙鼓从来征战地，谁寻故垒问前朝。
大行皇帝挽诗六首
刘克庄（宋代）

英鉴高千古，名尤不假人。
周惟十夫哲，汉止一儒醇。
圣笔严褒贬，臣材岂拟伦。
骊珠六十九，谁谓橐中贫。
简求心要书绅辞
晃逈（宋代）

以静制动，静为躁君。
以虚受有，虚缘葆真。
详而后习，可书诸绅。
平原郡王南园诗二十一首·幽翠
姜特立（宋代）

万竿翠竹拥山隅，时有风前一鸟呼。
公若来时罢箫鼓，尽收幽意入蓬壶。
己未冬至
陆游（宋代）

老人畏添岁，每叹时序速。
今朝阳始生，在易得来复。
扶衰奉先祭，拜起赖童仆。
儿曹亦寿我，鱼兔随事足。
欢言为一醉，家酿及新熟。
占年当得稔，喜笑动邻曲。
冀从宿麦始，载重车折轴，明年秋社时，处处餍酒肉。
精卫辞哀陈烈妇
陈琏（明代）

东海有精卫，衔石填海死。海枯石复烂，此恨何时已。

天目山崩王气消，北风夜退钱塘潮。崖山新称行在所，万里兵尘涨九霄。

南海有烈妇，能守陵母节。泪血满衣裾，泣与儿决别。

万古纲常日月明，尔当尽忠吾尽节。黄木湾头风雨来，扶胥海口浪如雷。

此时孤愤同精卫，一堕沧溟竟不回。沧溟之深有时竭，烈妇之名应不灭。
送僧游庐山
梅尧臣（宋代）

欲游庐山去，将托楚舸梢。
暮行长河曲，月上黄金坳。
悠悠几千长，身世非系匏。
恣观瀑布虹，不畏浔阳蛟。
诵经东林下，小宇结香茅。
穷秋羁路
曾丰（宋代）

点也孤枫赤，参乎列岫青。
新炊乘欲馁，旧酿诱初酲。
床下秋蠉响，篱边晚茁馨。
六根元不动，在在得忘形。
自寿且酬三十子寿觞
湛若水（明代）

生年八十一，八十能知非。秋瓜未脱蒂，多年亦奚为。

所幸男子身，聪明无损亏。又幸生中国，四朝全盛时。

收身自卿相，归来学鸱夷。朱明与朱陵，洞天随所之。

挈家入烟霞，永谢世危机。又幸得其门，入室似有期。

自兹超六合，无论到期颐。试与诸贤约，且作廿年规。
延平得雪 其四
陈宓（宋代）

衍山先自无尘土，更著飞琼细糁看。可笑一生缘好事，却将衰鬓敌隆寒。
十二月二十日领客登介亭分韵得梅字
魏了翁（宋代）

晨镳载宾从，披雾陟崔嵬。
宇宙斂盈握，江湖大容杯。
孱颜石丈人，玉立山之隈。
山前大第宅，马头涨黄埃。
独此抱昭质，萧然侣寒梅。
有客以问余，豫为地为雷。
雷出地为奋，何取於石哉。
人以动为境，沄沄不知回。
而能介然存，神气斯有开。
相对得深省，欲归重徘徊。
德化漪岚堂感二林碑六言
张孝祥（宋代）

两林文章翰墨，只今尘上墙阴。炎凉莫作世态，是非当印吾心。
句
王繹（宋代）

荔陈贡篚清香馥，峰倚三山秘篆奇。
偈颂四首
释咸杰（宋代）

释迦不说说，迦叶不闻池。
天河风浪静，星斗位区分。
蕙兰芳引
陈允平（宋代）

虹雨乍收，楚天霁、乱飞秋鹜。渐草色衰残，墙外土花暗绿。故山鹤怨，流水自、菊篱茅屋。日暮诗吟就，淡墨闲题修竹。

更忆飘蓬，霜绨风葛，几度凉燠。叹归去来兮，何日甬东一曲。黄芦满望，白云在目。但月明长夜，伴人清独。
定风波
黄庭坚（宋代）

准拟阶前摘荔枝。今年歇尽去年枝。莫是春光厮料理。无比。譬如痎疟有休时。
碧甃朱阑情不浅。何晚。来年枝上报累累。雨后园林坐清影。苏醒。红裳剥尽看香肌。
峨嵋山歌
田锡（宋代）

高高百里一屈盘，八十四盘青云端。星辰淋漓泻瀑布，岚楼雪寺五月寒。

残阳忽黑雨雹飞，霹雳火著枯杉枝。登临慨然小天下，回时一顾东海涯。

细看朝阳初出时，火精转毬百尺围。曈曈昽昽浮在水，峨眉朝云已如绮。
水龙吟（寿辛侍郎）
韩元吉（宋代）

南风五月江波，使君莫袖平戎手。燕然未勒，渡泸声在，宸衷怀手。卧占湖山，楼横百尺，诗成千首。正菖蒲叶老，芙蕖香嫩，高门瑞、人知否。

凉夜光躔牛斗。梦初回、长庚如昼。明年看取，锋旗南下，六赢西走。功画凌烟，万钉宝带，百壶清酒。便留公剩馥，蟠桃分我，作归来寿。仆贱生后一日也，故有分我蟠桃之戏。
石季平尝为于仲模诗改二字后仲模有诗来复用韵报之且庆朋友间渐能琢磨责善追复古风焉
郑刚中（宋代）

赵璧微瑕岂易攻，抉磨深贺得良工。古人规诲有馀乐，近世交朋无此风。

二字相禆何预我，一篇兼报重烦公。新吟若挂高门外，价比千金迥不同。
菰菜
周弼（宋代）

江边野滩多老菰，抽心作穗秋满湖。
拂开细谷芒敷舒，中有一米连三稃。
剖之粒粒皆尖小，整齐远过占城稻。
不烦舂簸即晨炊，更胜青精颜色好。
寻常艰得此欣逢，默计五升当百丛。
雨多水长倍加益，十里定收三十钟。
野人获之亦自足，何用虚靡太仓粟。
连日秋风思故乡，况复家田有茅屋。
坠网重腮鲈已鲜，莼丝牵叶又流涎。
急归收获苹溪畔，细拨芦花撑钓船。
寄松坡
胡仲弓（宋代）

别去京华又一霜，怀人心事莫云长。
高楼不见青山面，明月偏云照屋梁。
湖海归深难久驻，乾坤许大任行藏。
书生空抱忧时愤，何日与君同较量。
弥勒大士二月八生
释普济（宋代）

契此老翁无记性，都忘生月与生辰。
春风桃李能多事，特地年年说向人。
和答诗十首。和思归乐
白居易（唐代）

山中不栖鸟，夜半声嘤嘤。似道思归乐，行人掩泣听。

皆疑此山路，迁客多南征。忧愤气不散，结化为精灵。

我谓此山鸟，本不因人生。人心自怀土，想作思归鸣。

孟尝平居时，娱耳琴泠泠。雍门一言感，未奏泪沾缨。

魏武铜雀妓，日与欢乐并。一旦西陵望，欲歌先涕零。

峡猿亦何意，陇水复何情。为入愁人耳，皆为肠断声。

请看元侍御，亦宿此邮亭。因听思归鸟，神气独安宁。

问君何以然，道胜心自平。虽为南迁客，如在长安城。

云得此道来，何虑复何营。穷达有前定，忧喜无交争。

所以事君日，持宪立大庭。虽有回天力，挠之终不倾。

况始三十馀，年少有直名。心中志气大，眼前爵禄轻。

君恩若雨露，君威若雷霆。退不苟免难，进不曲求荣。

在火辨玉性，经霜识松贞。展禽任三黜，灵均长独醒。

获戾自东洛，贬官向南荆。再拜辞阙下，长揖别公卿。

荆州又非远，驿路半月程。汉水照天碧，楚山插云青。

江陵橘似珠，宜城酒如饧。谁谓谴谪去，未妨游赏行。

人生百岁内，天地暂寓形。太仓一稊米，大海一浮萍。

身委逍遥篇，心付头陀经。尚达死生观，宁为宠辱惊。

中怀苟有主，外物安能萦。任意思归乐，声声啼到明。
李公择自滑州移知鄂州
刘攽（宋代）

黄河鲂与鲤，不及武昌鱼。好去连城守，翩然双隼旟。

谏官仍重外，天禄不成书。可待三年最，归来侍赤除。
题樑
颜丙（宋代）

灵根不肯混凡柴，天意移将福地来。
向日亲逢霹雳手，今朝果作栋樑材。
山中陡寒
王问（明代）

居人忘岁年，忽闻寒风发。
晓起衣裳单，呼儿理新袷。
香粳应时刈，坏室初置臿。
一饱仍偃卧，山中意已洽。
何利见新居四咏 其二 停云阁
孙觌（宋代）

桃李卧开樱半吐，嗟我怀人道伊阻。偶来见此衣上云，忽去已作山下雨。

青青可藉草忘忧，昵昵如闻花解语。举鞭试问并州儿，酩酊醉翁在何许。
焦山
曹龙树（清代）

金山见寺不见山，焦山见山不见寺。山城四立抱寺门，竹树藤萝锁幽翠。

波涛之中无波涛，天地之外有天地。白云黄叶今古情，温岩纡谷中和气。

我来此间得静观，但见林杪危樯纷来去。扫苔何处问焦君，一枕石床消万虑。

莫管烟岛茫茫，海市蜃楼幻奇异。
同诸子哭张元易
刘商（唐代）

盛德高名总是空，神明福善大朦胧。游魂永永无归日，

流水朦朦自向东。素帷旅榇乡关远，丹旐孤灯客舍中。

伯道共悲无后嗣，孀妻老母断根蓬。
西城亭饯赵架阁
徐霖（宋代）

天阔五云开彩阴，王孙万里骅骝骎。风烟泱漭年华老，云树凄骝别思深。

此日江城樽酒话，当年故国栋梁心。夜阑秉烛匆匆剧，赖有梅花生短吟。
题武侯令伯忠孝二图 其一
程敏政（明代）

两雏刚幸免，万古此真才。谁道匡时策，非从静学来。
次韵和酬
杨蟠（宋代）

不问猿崖鸟道深，携筇著屐伴君寻。
山中桂子惊寒夜，雪后梅花盒岁阴。
欲住更逢青眼顾，相看须尽白头吟。
他年若续高僧传，未放汤休与道林。
鹧鸪天·禁卫传呼约下廊
佚名（宋代）

禁卫传呼约下廊。层层掌扇簇亲王。明珠照地三千乘，一片春雷入未央。宫漏永，柳街长。华灯偏共月争光。乐声都在人声里，五夜车尘马足香。
送严侍御
武元衡（唐代）

巴檄故人去，苍苍枫树林。云山千里合，雾雨四时阴。

峡路猿声断，桃源犬吠深。不须贪胜赏，汉节待南侵。
守岁二首·其二
卢仝（唐代）

老来经节腊，乐事甚悠悠。
不及儿童日，都卢不解愁。
苕溪行
叶茵（宋代）

吴松江头田舍翁，年年苕溪摇飞篷。
沿溪杨柳旧相识，问翁何飞犹西东。
心欲无言泪如洗，松楸正在西山裹。
余生五十五番春，七十为期春梦耳。
追思畴昔谋亲茔，雁行差差三弟兄。
伯兮季兮不可作，老来只影嗟零丁。
手种青杉愈百尺，藤花辟蔓笼台石。
一年一到一徘徊，此后徘徊几朝夕。
九泉属望天潜知，寸草难报阳春晖。
教子一经答先志，买山傍墓终焉计。
读书可大吾门闾，没世可从先大夫。
次韵子瞻杜介供奉送鱼
苏辙（宋代）

天街雪霁初通驷，禁籞冰开渐跃鱼。
十尾烦君穿细柳，一杯劝跃芼青蔬。
寒樽独酌偶逢客，佳句相酬不用书。
江海归来叨禁近，空令同巷往来疏。
度关山
张载（魏晋）

度关山，循九州，
省耕宽徭询明幽。人为贵兮，
哀我人斯敢予休。
中秋月
马戴（唐代）

阴魄出海上，望之增苦吟。冷搜骊颔重，寒彻蚌胎深。

皓气笼诸夏，清光射万岑。悠然天地内，皎洁一般心。
从阳曲呈邑大令 其五
屈大均（明代）

百丈泉惊双带飞，瀑花全湿白云衣。使君多暇浮杯好，为政能忘海客机。
醉蓬莱·又一番雨过
魏了翁（宋代）

又一番雨过，倚阁炎威，探支秋色。前度刘郎，为故园一出。黄发丝丝，赤心片片，俨中朝人物。诗里香山，酒中六一，花前康节。倦客才归，新亭恰就，萱径荫浓，卜林香发。尊酒相逢，看露花风叶。跃跃静神，生生意思，入眼浑如涤。更祝天公，收回积潦，放开晴日。
雨后由西郊至龙居寺 其二
张怀泗（清代）

岛屿潆洄忆昔时，分明湖水又涟漪。人家多傍绿杨住，一路春旗接酒旗。
初冬夜同郝公琰龚散木閒谈
袁宏道（明代）

云树萧然丈石居，清罍遥夜荐霜蔬。佳言屡似飞香屑，往事真如绎故书。

窗外影閒双睡鹤，灯前手冷一编鱼。寒花瘦竹差相得，白首承明梦亦疏。
与姜羽仪诗
杨维桢（元代）

六韬人去无家学，独说吾乡有羽仪。
太尉府中招处士，湖州幕里看宾师。
座分雨露黄封济，门护风云赤羽旗。
湖上老夫询出处，扁舟一叶似鸱夷。
无题和李商隐
邝鸾（明代）

垂云莽莽夜还风，人在青楼碧树东。伏枕年华秋易老，隔帘消息梦难通。

歌中郢雪谁同白，别后园桃不耐红。吟罢四愁愁转剧，可堪搔首望飞蓬。
夜泊宣城界（一题作旅行欲泊宣州界）
孟浩然（唐代）

西塞沿江岛，南陵问驿楼。湖平津济阔，风止客帆收。

去去怀前津，茫茫泛夕流。石逢罗刹碍，山泊敬亭幽。

火识梅根冶，烟迷杨叶洲。离家复水宿，相伴赖沙鸥。
和汉老弟雪中对梅 其二
虞俦（宋代）

雀抱寒柯窗弄影，鸾窥清沼粉匀腮。年来怀抱浑关锁，为尔眉头得好开。
杂曲歌辞。伊川歌第三
佚名（唐代）

闻道黄花戍，频年不解兵。可怜闺里月，偏照汉家营。
偶作三首
曾由基（宋代）

遣愁时复赋篇章，此是书生习未忘。
小吏岂堪人看觑，酒边生怕带诗狂。
招铁镜明上人同舟入京
董嗣杲（宋代）

蓬麻冒日气，舟过风递香。
香气入晚秀，月色迷官塘。
此时同载僧，眉上生毫光。
心镜不待磨，一碧眩四方。
遂此终夕安，推篷睇渺茫。
凌晨泊北津，分手各自忙。
追随游径山，奈何吏鞅妨。
何时重聚首，叙我歌河梁。
世缘苦聚散，人事多短长。
兴言偶及尔，不觉耿中肠。
薰风荡柳烟，吹面无多凉。
晨曦晒屋裂，独恨冲尘黄。
游岳麓书事
王守仁（明代）

醴陵西来涉湘水，信宿江城沮风雨。不独病齿畏风湿，泥潦侵途绝行旅。

人言岳麓最形胜，隔水溟蒙隐云雾。赵侯需晴邀我游，故人徐陈各传语。

周生好事屡来速，森森雨脚何由住。晓来阴翳稍披拂，便携周生涉江去。

戒令休遣府中知，徒尔劳人更妨务。橘洲僧寺浮江流，鸣钟出延立沙际。

停桡一至答其情，三洲连绵亦佳处。行云散漫浮日色，是时峰峦益开霁。

乱流荡桨济倏忽，系楫江边老檀树。岸行里许入麓口，周生道予勤指顾。

柳溪梅堤存彷佛，道林林壑独如故。赤沙想像虚田中，西屿倾颓今冢墓。

道乡荒趾留突兀，赫曦远望石如鼓。殿堂释菜礼从宜，下拜朱张息游地。

凿石开山面势改，双峰辟阙见江渚。闻是吴君所规画，此举良是反遭忌。

九仞谁亏一篑功，叹息遗基独延伫。浮屠观阁摩青霄，盘据名区遍寰宇。

其徒素为儒所摈，以此方之反多愧。爱礼思存告朔羊，况此实作匪文具。

人云赵侯意颇深，隐忍调停旋修举。昨来风雨破栋脊，方遣圬人补残敝。

予闻此语心稍慰，野人蔬蕨亦罗置。欣然一酌才举杯，津夫走报郡侯至。

此行隐迹何由闻？遣骑候访自吾寓。潜来鄙意正为此，仓卒行庖益劳费。

整冠出讶见两盖，乃知王君亦同禦。肴羞层叠丝竹繁，避席兴辞恳莫拒。

多仪劣薄非所承，乐阕觞周日将暮。黄堂吏散君请先，病夫沾醉须少憩。

入舟暝色渐微茫，却喜顺流还易渡。严城灯火人已稀，小巷曲折忘归路。

仙宫酣倦成熟寐，晓闻檐声复如注。昨游偶遂实天假，信知行乐皆有数。

涉躐差偿夙好心，尚有名山敢多慕。齿角盈亏分则然，行李虽淹吾不恶。
七夕
罗隐（唐代）

络角星河菡萏天，一家欢笑设红筵。
应倾谢女珠玑箧，尽写檀郎锦绣篇。
香帐簇成排窈窕，金针穿罢拜婵娟。
铜壶漏报天将晓，惆怅佳期又一年。
蒙惠咸阳水梨极佳快陶隐居谓梨为快果太原凤栖梨少许纳上非报也欲校其味耳吕大忠运使惠
文彦博（宋代）

凤栖佳果玉浆寒，马乳龙须味一般。未敢便教充钉坐，更将冰蜜校量看。
食鳆鱼戏呈夏侯
李彭（宋代）

君不见吴良斋郡吏，敛板居高随掾史。诸郎元日寿府君，觞酒谀言败人意。

口角击节五马贤，鳆鱼百辈为君赐。又不见江左之褚渊，此鱼一尾售数千。

丈夫须发果如戟，但知堪炙宁论钱。平生刚直卧江汉，非吴非褚何由羡。

疗饥渐台亦可悲，味比疮痂良可贱。谓言此物不拟尝，饷我因君累十觞。

汉阴槎头推不御，徐州秃尾甘走藏。藜苋觞中初未识，已觉盘餐惨无色。

凭君遣使更函封，莫令子羽吟头责。
次韵答人
李承芳（明代）

家住青山鄂渚东，江楂曾宿虎溪中。峰标莲色孤僧致，诗度松声五老风。

羁旅吟期游汗漫，渔樵懒得话英雄。凫鹥既醉波光醁，白石沙边卧老翁。
汝州王学士射弓行
李廌（宋代）

汝阳使君如孙武，文章绝人喜军旅。
要知谈笑能治兵，戏教红妆乐营女。
白氈新袍锦臂鞲，条脱挂弓腰白羽。
彩错旌旗照地明，傍花映柳陈部伍。
须臾观者如堵墙，彷佛如临矍相圃。
一人中的万人呼，丝管呶嘈间钲鼓。
臂弓上为使君寿，遍及四筵乐具举。
使君一笑万众喜，堂上酒行堂下舞。
锦段银荷翠玉钿，意气扬扬皆自许。
傥令被甲执蛇矛，恐可横行擒赞普。
大胜吴宫申令严，两队宫娃啼且怖。
阖闾台上呼罢休，将军虽贤亦觕卤。
岂知使君不忘战，聊以戎容娱樽俎。
夕阳卷旗去翩翩，使君要客登画船。
美人不暇别妆洗，战士结束围华筵。
皆疑征南汉将帅，楼船下濑方凯还。
军中不应有女子，偏裨校尉何其儇。
使君湖光照楼观，一碧不辨水与天。
渐看暝色著疏柳，已见白苹浮暮烟。
银汉斜横北斗淡，明月碧玉疏星联。
舟人罢唱时弄笛，艇子趁鱼行扣舷。
隔浦荧荧见渔火，意中竹篱青旆悬。
虽无荻花与枫叶，全似送客湓江壖。
亟令周娘作新曲，周娘琵琶京洛传。
不惜千呼与万唤，便时转轴仍拨弦。
冯夷阳侯或静听，穹龟大鱼或後先。
且言白傅时落寞，草草会遇仍嫣然。
使君闻名满台阁，虎符麃轼聊周旋。
风流乐事虽可记，皆过孙白二子前。
会看和戎竟先列，铁骑百万临三边。
报功女乐赐二八，粉白黛绿皆婵娟。
青云乞身归旧里，汾城故地依林泉。
琵琶亭中望汝海，无忘饮中今八仙。
秋山二首
杨万里（宋代）

休道秋山索莫人，四时各自一番新。
西风尽有东风手，柿叶枫林别样春。
句
许将（宋代）

昨夜虎入我园，明年我作状元。
三素云飞依北极，九农星正见南方。
楼台随地尽，江海与天浮。
和邑宰张元若酹月亭诗四首 其二
李吕（宋代）

周郎佳少年，定霸在一战。勉哉志士心，分阴疾如电。
从教
晁说之（宋代）

从教病着探葵减，未放愁攻白发添。
欲看落花时入户，风高尽日不垂帘。
次张瑞甫贪
彭汝砺（宋代）

霜浓溪水缩，雨过竹风多。久病予无赖，微吟子为歌。

远心倾塞雁，穷绪委江波。贪饮祇如此，世人谁复过。
贺范安抚上事十绝 其一
项安世（宋代）

前肩苏叟后陪朱，父子经筵世已无。谁见诸孙同盛事，槐龙阴下六丝絇。
董子故里
尹嘉铨（清代）

云寒树老隐孤村，董子帷空故迹存。千载有人频驻马，三年兹地不窥园。
功成亦赋短项翁诗复次其韵
李衡（宋代）

君不见仲淹居河汾，目营四海心六经。
又不见子幼反田里，拊心乌乌徒快耳。
续经愤世虽自喜，岂识浊醪函妙理。
皤然短项滑稽徒，却笑两翁非通儒。
可人风味敌冰壶，惟酒是务焉知余。
不学羽衣李集贤，斗酒过量项飞泉。
复怜胡子名空传，缓急由人人肠中乾。
高情陶彼勋华风，放怀那惜倾千钟。
鄙哉成德真小器，一击堕地羞空空。
嗟余磊磈填心胸，安得与尔长相逢。
会当乞尔扁舟去，烟雨空蒙伴钓翁。
腊梅和次韩韵
王之道（宋代）

可怜风骨肖梅英，试问东君曷似生。
正色不从朱粉涴，耐寒犹怪雪霜轻。
论交薝蔔君为胜，投社酴醿我更清。
纵美讵能齐众口，此言何独指羊羹。
题别业（一作回别业留别郭中诸公）
欧阳詹（唐代）

千山江上背斜晖，一径中峰见所归。

不信扁舟回在晚，宿云先已到柴扉。
身玉要俱捐
林希逸（宋代）

壮节将全赵，威风直挫秦。若令空授玉，宁用复还身。

此璧瑕何有，伊人气愈嗔。头宁同碎柱，节不可欺臣。

大义千钧重，微躯一羽均。后来谁慕蔺，盛节独嶙峋。
隐居杂兴 其九
薛亹（明代）

雅志躬耕畎亩中，依时播种乐年丰。日倾绿醑消清兴，夜诵黄年礼碧空。

慕道有心求妙诀，寻真无路觅仙踪。世间人事多翻覆，惟有江山万古同。
徐介卿赴召经筵二诗送之
李曾伯（宋代）

天赋经纶满壮怀，饱於敭历老其才。
江东见谓无卿比，今世谁能舍我哉。
岭表分弓宽上雇，淮头弄印待公来。
玉阶宜罄忠言告，闻说天边有诏催。
次毕叔文见贻二首
赵蕃（宋代）

寂寞吾知贵，纷华世所荣。
常评败素紫，孰愈浊缨清。
爵禄心无食，山林志有盟。
幽居自空谷，哲妇乃倾城。
梅魂二首 其一
曹文晦（元代）

或傍茅檐或水隈，岂知环佩下瑶台。几番冰雪冻不死，一点阳春唤得回。

春阁夜寒人已去，西湖春早鹤同来。何当唱我新词曲，时向梅花酹一杯。
七十四吟十首 其八
刘克庄（宋代）

戍邕溃卒导蕃夷，闻说衡湘被祸奇。群盗忍残胜业柏，六丁应护中兴碑。

赭君山木渠何罪，招国殇魂鬼亦悲。早晚岳云俱汛扫，挽天河水洗疮痍。
白鹿洞书院
朱熹（宋代）

昔人读书处，町疃白鹿场。
世道有升降，兹焉更表章。
矧今中兴年，治具一以张。
弦歌独不嗣，山水无辉光。
荒榛适剪除，圣谟已汪洋。
亦有皇华使，肯来登此堂。
问俗良恳恻，怀贤增慨慷。
雅歌有余韵，绝学何能忘。
自笑（〔一题：试笔〕）
苏轼（宋代）

子石如琢玉，远烟真削黳。
入我病风手，（古语云，磨墨如病风手。
）玄云渰凄凄。
是中有何好，而我喜欲迷。
既似蜡屐阮，又如锻柳嵇。
醉笔得天全，宛宛天投霓。
多谢中书君，伴我此幽栖。
满江红·小立危亭
吕胜己（宋代）

小立危亭，风惨淡、斜阳满目。望渺渺、湘江一派，楚山千簇。芳草连云迷远树，断霞散绮飞孤鹜。感骚人、赋客向来词，愁如束。

嗟远宦，甘微粟。惊世事，伤浮俗。且经营一醉，未怀荣辱。君不见、渊明归去后，一觞自泛东篱菊。仰高风、寂寞奠生刍，人如玉。
都统张公
刘麟瑞（元代）

已献金汤又返锋，师奔山市甲犹衷。鼠曾守隘机潜伏，猿欲投林计已穷。

祭纛有灵嗟二将，死绥无愧慨孤忠。渡泸露布谁人笔，谩诧当时制帅功。
端午内中帖子词·皇帝阁
王珪（宋代）

禁幕无风日正亭，侍臣初赐玉盘冰。
不知翠辇游何处，应在瑶台第一层。
赠野庙祈雨老巫
李龏（金朝）

桑条无叶土生烟，上德由来合动天。铜鼓祭龙云塞庙，对花歌咏似狂颠。
柏子庭画松障歌
释妙声（明代）

高堂谁画青松障，越柏下笔开殊状。小枝交错铁不如，大枝森殊剑相向。

笔驱元气天为泣，龙擘海水神俱王。沧江风雨六月来，白日雷霆九天上。

想当飞墨纵挥洒，应遣酣歌助悲壮。于时画者亦有人，柏也用意实豪放。

犹忆海虞山里时，往往见我索题诗。豪缣到手不暇择，烂漫图写宁复辞。

只今风流已冥寞，使我见之增叹愕。况当木落秋气悲，抚事哀吟忽如昨。

乌乎柏兮那复见，萧瑟凄风动寥廓。萧瑟凄风动寥廓，应有松子僧前落。
和钱之道游虎丘二首
李廌（宋代）

轻云细雨放花时，才过清明已夹衣。
拚得酒时教尽醉，可题诗夹莫空归。
丁宁莺语机关巧，轻薄杨花气力微。
阊阖晚来行客尽，稚乌相趁入城飞。
拜明招塔
释智朋（宋代）

稍硬风头早已乖，更归暖处自沉埋。
翻令千古成踪迹。枉吃罗山白饭来。
皇甫真人像赞
宋高宗（宋代）

皇甫高士，眉字列仙。
以道兴世，孰计其年。
闲云在空，孤鹤行天。
掀髯一笑，同乎自然。
卫节度赤骠马歌
岑参（唐代）

君家赤骠画不得，一团旋风桃花色。
红缨紫鞚珊瑚鞭，玉鞍锦花黄金勒。
请君鞁出看君骑，尾长窣地如红丝。
自矜诸马皆不及，却忆百金新买时。
香街紫陌凤城内，满城见者谁不爱。
扬鞭骤急白汗流，弄影行骄碧蹄碎。
紫髯胡雏金剪刀，平明剪出三鬉高。
枥上看时独意气，众中牵出偏雄豪。
骑将猎向南山口，城南孤兔不复有。
草头一点疾如飞，却使苍鹰翻向后。
忆昨看君朝未央，鸣珂拥盖满路香。
始知边将真富贵，可怜人马相辉光。
男儿称意得如此，骏马长鸣北风起。
待君东去扫胡尘，为君一日行千里。
春雨
卫宗武（宋代）

一自春来二月强，连宵甘霔泽斯滂。
润留根蔕梅桃实，清及萌芽黍稷香。
雀舌纤纤抽茗叶，羊群戢戢长松秧。
农桑从此无虚日，纤妇耕夫处处忙。
舟抵留城追世叔说仲闻已达淮上矣
胡应麟（明代）

十日侯门醉玉壶，西山晴色满燕都。蹉跎上国停车盖，缥缈秦淮下舳舻。

调合双龙诗思远，愁牵独雁旅魂孤。遥知王粲从军乐，绕夜霜华照鹿卢。
冬至后雪
葛立方（宋代）

客寐失通宵，寒声动泬寥。
云容颓玉宇，雪阵搅层霄。
点点楷灰落，亭亭柳絮飘。
文窗斜击纸，老树巧装条。
堕领筛寒髻，凌波洒碧绡。
风狂初索索，雨细渐漉漉。
入酒应愁冻，当炉觉易消。
萧森声势密，飘瞥路岐遥。
蓑冷翁仍钓，山迷客罢樵。
裁纫铺缟素，修月层琨瑶。
市小琼楼合，时和玉烛调。
三章歌睿制，五板贺寒朝。
吠犬惊南岭，骑驴忆灞桥。
终南忧压脑，少室炫齐腰。
嗟我星霜老，经时鬓发凋。
摘蔬和冻煮，收叶带苏烧。
路滑难求马，衣单悔贳貂。
暖寒谁扫径，莫负紫金蕉。
代吴守与赵侯为寿
刘过（宋代）

夜上南楼望玉京，将星光底寿星明。
不须便即骑黄鹤，且为皇家致太平。
残菊
史铸（宋代）

天地方收肃杀功，菊枝倾倒不成丛。碎金狼藉不堪摘，图得人知色是空。
古乐府杂题二十绝 其十三 清夜游西园
王世贞（明代）

夜凉清吹夹车来，菡萏秋兰水陆开。何限风光何限月，有谁能嗣建安才。
苏幕遮 春晓
张玉娘（宋代）

月光微，帘影晓。庭院深沉，宝鼎余香枭。浓睡不堪闻语鸟。情逐余云，梦入青春杳。海棠阴，杨柳杪。疏雨寒烟，似我愁多少。谁唱竹枝声缭绕。□□临风，自诉东风早。
蝶恋花 饯春日值雨
钱慧贞（清代）

风捲残红春已暮。垂柳丝长，暂绾东君住。天意哪知人恨处。

廉纤几阵纱窗雨。

把酒饯春春不语。春既无情，一任匆匆去。湿尽金衣莺诉苦。

凭栏又触愁如许。
秋夜雨宿方文宇斋头有怀双丸弟象山
顾允耀（清代）

云拖冥色上孤城，卧听空阶漏四更。何似连床听夜雨，相将疏竹助秋声。

窥人饥鼠惊还堕，伴榻残灯耿未明。言念伊人隔江水，萧萧落叶纸窗鸣。
大雪歌
张耒（宋代）

老农占田得吉卜，一夜北风雪漫屋。
屋压欲折君勿悲，陇头新麦一尺泥。
泥深麦牢风莫吹，明年作饼大如箕。
野人食饱官事少，莫畏瑟缩寒侵肌。
高堂晨兴何所为，门无马迹人更稀。
珠楼玉阁互飞动，坐见贫屋生光辉。
无功及物惭受禄，丰穰幸赖天与之。
弃粮遗粒待鸡犬，吾羹何得长烹藜
贺李万州守夔
阳枋（宋代）

骑鲸汁漫谪仙臞，一世龙门只汉儒。天下文章从古有，人间勋汉即今无。

鹤山往事心存蜀，象滪新功力蔽吴。留取道宗辽外策，共为炎宋巩皇图。
寒食日同赏卿步江头
李处权（宋代）

树舍新绿花事稀，友生要我宁重违。
信脚一百五日出，扪心四十九年非。
饧粥盘空家立壁，松楸地远涕沾衣。
弟兄不见音书绝，植杖临流赋式微。
柳枝·解冻风来末上青
牛峤（唐代）

解冻风来末上青，解垂罗袖拜卿卿。无端袅娜临官路，舞送行人过一生。
秦淮秋泛
邵渊耀（清代）

行过丁帘荡桨迟，晓波新涨绿漪漪。几分春恨因桃叶，一半秋心在柳枝。

临水楼台珠箔卷，教歌院落玉箫吹。鸟声花影都如梦，刻意真怜杜牧之。
求 其二
楼钥（宋代）

玉立期清贵，厖眉望寿龄。父兄嗟奄忽，姑姊亦凋零。

厚德今谁在，佳城惨欲扃。孙曾闻竞爽，兰玉在阶庭。
南康县刘隐居
戴复古（宋代）

秋风送纨扇，终日御瑶琴。
只可自为乐，不求人赏音。
无心问轩冕，此地即山林。
堪笑红尘客，飘零雪满簪。
和范希孟韵
吴芾（宋代）

急隐归来趣转深，静中不放一尘侵。
日长宴坐风敲竹，夜久澄心月满林。
诗句每从佳境得，酒杯长为故人斟。
时危莫用计然策，身在五湖空铸金。
送王少府游河南
李端（唐代）

马卿方失意，东去谒诸侯。过宋人应少，游梁客独愁。

鸟翻千室暮，蝉急两河秋。仆本无媒者，因君泪亦流。
颂古十一首 其七
释咸杰（宋代）

西江一吸了无馀，突出堂堂大丈夫。尽道世间胡须赤，须知更有赤须胡。
黄陂县怀古
薛季宣（宋代）

尼丘非复贰先生，逐利滔滔尽舌耕。还忆蔡侯当日事，郢州知隔几年程。
示郭仲达二首
叶时亨（宋代）

撮发从游成潦倒，拍肩话旧叹蹉跎。
年来对酒诗狂减，老去伤时愁绪多。
顾我曳裾今尚尔，念君求禄竟如何。
不应例合俱穷踬，造化儿痴故作魔。
句 其二
陆宰（宋代）

岁月悠悠悲往事，川原冉冉梦重游。
途遇习太史时甫登泰山归有赠
王世贞（明代）

胸罗寒月有梯云，四海才名凿齿闻。已自讲坛推岳岳，仍从禅地访云云。

胸前齐鲁森相逼，观表秦吴杳不分。见说封中萦紫气，还应綵笔动天文。
九月十日即事
严维（唐代）

家贫惟种竹，时幸故人看。菊度重阳少，林经闰月寒。

宿酲犹落帽，华发强扶冠。美景良难得，今朝更尽欢。
初入南国（丙辰秋）
文太青妻（明代）

南州初入便神清，步步新秋送水声。
金缕两行浓夹柳，滩云如染照山明。
插秧歌
刘学箕（宋代）

农夫戢戢清波阔，秧稻茸茸森石发。父儿呼唤手拔齐，千把万把根连泥。

四更乘月躅陇陌，晓烟渐散东方白。归来吃得饭一盂，担到田头汗似珠。

蹲身擘丛种入土，不问朝昏与亭午。肌肤剥裂肉起皮，烈日才阴又风雨。

秋收幸值岁稍丰，谷贱无钱私债重。连忙变转了官赋，霜雪冻饿愁穷冬。

吁嗟四民天地间，服田力穑良独艰。寄言安坐西方辈，汝饱不惭吾厚颜。
欧阳永叔寄琅琊山李阳冰篆十八字并永叔诗一
梅尧臣（宋代）

我坐许昌尘土中，山翠泉声违眼耳。
公虽被谪守滁阳，日少郡事穷山水。
东南有风西北来，忽得书诗连数纸。
并寄阳冰古篆字，字形矫矫龙蛇起。
其文乃只题姓名，大历六年春气尾。
报云此篆无人知，野僧好事为公指。
公留岩下久徘徊，公剔莓苔汲泉洗。
点画虽然未苦讹，霜侵风剥多皴理。
公疑鸟迹踏苍崖，山只爱惜将有以。
云藏至今不近俗，月伴古源清且泚。
此石公知石不知，公与前人定知己。
墨模几幅许传玩，譬於玦玉终可喜。
况复为诗刻其下，句奇字峻惊山鬼。
何当少得从公游，为公挥笔宁非美。
逍遥咏
宋太宗（宋代）

紫陌红尘里，贪名利好争。
世情皆扰攘，大道甚纵横。
弦直终无曲，心邪自不平。
若能如遂意，后学法先生。
燕待宫使郭舍人致语
廖刚（宋代）

琳宫仙客紫微郎，大笔由来远擅场。三接恩光倾弁冕，五花文綵照缣缃。

蛟龙岂久逃雷雨，琏璧终须属庙堂。莫惜当欢同尽醉，主人龚召客常杨。
乌江北道中作
贺铸（宋代）

寒麦田畴雪糁花，暮潮洲渚水吞沙。
凫鷖长作渔舟伴，桑柘深藏老圃家。
浊酒纵贤谁与醉，青山有价不容赊。
南来学得沧浪唱，却著征衫袖马挝。
治平寺清音堂
洪咨夔（宋代）

普门以眼听，观音以耳观。
谓得观听真，竟被耳眼瞒。
瞎却观音耳，聋却普门眼。
万法本来空，蒙头都不管。
藉田礼毕因成七言
宋祁（宋代）

青旗斜倚耕壇雾，膏壤遥迎御耦春。
二步不应踰旧礼，天心自欲劝蒸民。
平阳四首　时予以吏部谪判平阳 其二
韩邦奇（明代）

薰风绿沼碧荷香，玳宴歌儿舞袖长。一醉襄陵倾百盏，不知风景是平阳。
大人生日三首 其二
苏过（宋代）

天定人难胜，诚哉申子言。不须占倚伏，久已恃乾坤。

八郡裤襦占，三吴肉骨恩。少卿真不病，廷尉自高门。

勿叹乘桴远，当知出世尊。无邪有妙理，一悟可长存。
周德远挽词
楼钥（宋代）

家世传儒业，乡邦耸义风。
将迎无倦色，交友尽名公。
太学飞声早，浮生转首空。
怡如堂下月，犹照紫荆丛。
索隐张君风鉴兼人未尝衣帛食肉自谓数短故勉之归就有焉
陈杰（宋代）

布衣蔬食百无营，底用江湖更有声。正尔多才忧管辂，何如一有老君平。

逢人足可谈忠孝，对鬼无劳语爽精。问鹊占珠还动否，亲年喜惧室嬛嬛。
杨计部肖韩草玄亭
欧大任（明代）

华阳谁许隐居真，郫上亭看结构新。答诏堪成怡白句，解嘲犹构守玄人。

竹阴沾几时挥翰，花气浮觞日饮醇。闻道会心曾不远，频来鱼鸟更相亲。
和沧洲韵
段巘生（清代）

不须大药驻朱颜，膂力方刚鬓未斑。塞外草肥谁牧马，燕然天远欲铭山。

应思我辈分阴惜，岂觅人生半日间。壮士功成身始退，河清海宴待君还。
和家葆羽见过韵 其一
成鹫（清代）

偶从物外识人豪，鸣鹤求声出九皋。自是欲閒閒便得，不妨烟雨一停篙。
题赵表之李伯时画捉马图诗二首
张嵲（宋代）

徒观出塞十四万，讵觉权奇冀北空。
不用执驱名校尉，但令苜蓿遍离宫。
元丰己未三院东阁作·元丰戊午夏予尹京治陈
苏颂（宋代）

推治无期任猛宽，苛留累月尚盘桓。
风霜几日经摧挫，案牍逾旬未省观。
失势我如鱼在网，操权吏甚虎而冠。
南班小吏犹知礼，朝夕时来一问安。
古风·其三十四
李白（唐代）

羽檄如流星，虎符合专城；
喧呼救边急，群鸟皆夜鸣。
白日曜紫微，三公运权衡；
天地皆得一，澹然四海清。
借问此何为？答言楚征兵；
渡泸及五月，将赴云南征。
怯卒非战士，炎方难远行。
长号别严亲，日月惨光晶。
泣尽继以血，心摧两无声。
困兽当猛虎，穷鱼饵奔鲸；
千去不一还，投躯岂全身？
如何舞干戚，一使有苗平！
上黄参政寿七首 其四
许及之（宋代）

涉五经旬一风雨，三边安帖屡年丰。但知风虎云龙会，不见弥缝辅赞功。
王道士惠柳桧
赵汝回（宋代）

千年桧出寒岩罅，掘得根来比金价。
仿佛山阴见此株，寻思却是关仝画。
张德夫园亭八咏·橘渚
王炎（宋代）

小插藩篱护洲渚，当年手自种嘉树。
春风吹出玉珑璁，水面霏微喷香雾。
萧疏木疏候雁翔，漙漙白露朝为霜。
木奴欲献主人寿，一夜累累千颗黄。
紫蟹螯肥鲈脍好，酿就洞庭春色老。
苍头急走唤客来，翠勺金壶同醉倒。
砚池
焦千之（宋代）

萧公事迹久尘泥，犹有当年洗砚池。
世俗所传应仿佛，僧人独得耿颓隳。
小亭新构藏幽趣，一水中分叠旧基。
遗泽泯然无处问，清风缅邈竹阴垂。
民病春疫作诗悯之
范成大（宋代）

乖气肆行伤好春，十家九空寒螿呻。
阴阳何者强作孽，天地岂螿真不仁。
去腊奇寒衾似铁，连年薄热甑生尘。
疲甿惫矣可更病，我作此诗当感神。
符子太仆出守韶郡赋此以赠符子昔尝作倅于韶也 其二
严嵩（明代）

过从未厌客长安，谁道新恩阻旧欢。他日故山还结社，清时荣路且弹冠。

犹怜宝剑横秋水，自许青松耐岁寒。垂老不堪仍远别，送君惟有劝加餐。
答友人
陈普（宋代）

云作交游山作宾，道心为主自安贫。
柴门无钥见同物，竹帛有名终累人。
绿水一潭澄静性，青山万叠裹闲身。
纷纷望拜马蹄下，不见胸中万斛尘。
点绛唇
黄庭坚（宋代）

罗带双垂，妙香长恁携纤手。半妆红豆。各自相思瘦。

闻道伊家，终日眉儿皱。不能勾。泪珠轻溜。裛损揉蓝袖。
句
贾似道（宋代）

梅花见处多留句，谏草藏来定得名。
南乡子
萧廷之（宋代）

温养象周天。须要微微火力全。爱护婴儿惟藉母，三年。运用抽添象缺圆。

牛斗会河边。拾取玄珠种玉田。定意如如行火候，精专。剖腹分明说与贤。
送岳阳陈倅秩满还朝八首
廖行之（宋代）

千古太丘长，风流世淳庞。
衮衮多公卿，他姓渠可双。
只今廪贤隽，半刺均麾幢。
朝天建长策，致主新周邦。
【般涉调】哨遍
杨立斋（元代）

张五牛、商正叔编《双渐小卿》，赵真卿善歌，立斋见杨玉娥唱其曲，因作【鹧鸪天】及【哨遍】以咏之。

【鹧鸪天】烟柳风花锦作园，霜芽露叶玉装船。谁知皓齿纤腰会，只在轻衫短帽边。　　啼玉靥，咽冰弦，五牛身后更无传。词人老笔佳人口，再唤春风到眼前。

【哨遍】世事抟沙嚼蜡，等闲荣辱休惊讶。日月不饶咱，晓窗前拂净菱花，试觑咱。虽是闲愁无种，闲闷无芽，子敢衡种出星星发。知进退宜休罢，便今日苏秦六国，明日早贾宜长沙。不如买牛学种洛阳田，抱瓮自浇邵平瓜。向甚云栈挥鞭，沧海撑舟，斗牛泛槎。

【幺】好向名利场中一纳头，剩告取些松宽暇。且莫住山凹，清闲中不见个生涯。问甚末，南邻富贵，北里奢华，只有此身无价。幸遇明时德化，除徭役拯济贫乏。救得这困鱼腮惊急列地脱了香钩，盖因那饿虎血模糊地污了烟檛，方表圣德无加。

【耍孩儿】对江山满目真堪画，休把这媚景良辰作塌。清风明月不拈钱，闻未老只合欢洽。问甚往来燕子春秋社，说怎末辛苦蜂儿早晚衙。休呆发，便得征西车马，争如杜曲桑麻。

【幺】莫将愁字儿眉尖上挂，得一笑处笑一时半霎。百钱长向杖头挑，没拘束到处行踏。饥时节选着那六局全食店里添些个气，渴时节拣那百尺高楼上咽数盏儿巴。更那碗清茶罢，听俺几回儿把戏也不村呵。

【七煞】据小的每㬠大厮八，着几条坐木做陈蕃榻。谢尊官肯把荒场降，劳贵脚还将贱地来踏。棚上下，对文星乐宿，唱唱唦唦。

【六】前汉又陈，后汉又乏，古尚书团掿损殷周夏。五代史止是谈些更变，三国志无过说些战伐。也不希咤，终少些团香弄玉，惹草粘花。

【五】这个才子文艺高，那个佳人聪俊雅，可知道共把青鸾跨。一个是纱巾蕉扇睁睁道，一个是翠靥金毛俏鼻凹。无人坐，一个是玉堂学士，一个是金斗名娃。

【四】又有个员外村，有个商贾沙，一弄儿黑漆筋红油靶。一个向丽春园大碗里空噇了酒，一个扬子江江船中就与茶。精神儿大，著敲棍也门背后合伏地巴背，中毒拳也教铛里仰卧地寻叉。

【三】而今汝阳斋掩绿苔，豫章城噪晚鸦，金山寺草长满题诗塔。唯有长天倒影随流水，孤鹜高飞送落霞。成潇洒，但见云间汀树，不闻江上琵琶。

【二】静俏俏的谁念他？冷清清的谁问他？尚有人见鞍思马。张五牛创制似选石中玉，商正叔重编如添绵上花。碎把那珠玑撒，四头儿热闹，枝节儿熟滑。

【一】俺学唱咱，学说咱，谁敢和前辈争高下？赵真真先占了头名榜？杨玉蛾权充个第二家。替佛传法，锣敲月面，板撒红牙。

【尾】须不教一句儿讹，半字儿差。唱一本多愁多绪多情话，教您听一遍风流浪子煞。
偈颂一百零四首 其二十九
释绍昙（宋代）

柳条弓，蒿枝箭，射中虚空成两片。狸奴白牯，雷厉风行。

碧眼黄头，星飞电卷，拟搆珠林啮镞机。险。
句
李维（宋代）

使梅和雪赏，僮橘过霜收。
旧镜
鲍溶（唐代）

团团铜镜似潭水，心爱玉颜私自亲。

一经离别少年改，难与清光相见新。
湖州歌九十八首 其二十五
汪元量（宋代）

风雨声中听櫂歌，山炰野馔奈愁何。
雪花淮白甜如蜜，不减江珧滋味多。
斋居次杨名父韵
杨旦（明代）

高谈厌俗哗，琴书共一家。倚马才何捷，惊鸿势忽斜。

年光消竹叶，勋业愧菱花。省可随流去，浮名水上槎。
哭高氏妹
丘葵（宋代）

寒月照幽闺，眉多客裹齐。
飘零杜氏妹，隐约仍鸾妻。
乌啄有新哺，凤飞无故栖。
近闻犹子说，忆汝万行啼。
宿护法寺
张勋（宋代）

乱草织斜阳，天风结晓霜。
摇鞭追马足，投宿问僧房。
望眼挥清泪，愁云罩故疆。
客帆更无数，不见祖生航。
重将
王安石（宋代）

重将白发旁墙阴，陈迹茫然不可寻。
花鸟总知春烂熳，人间独自有伤心。
送杨充老
李处权（宋代）

蚤接君家伯仲贤，笑谈吹断各风烟。
人生俱是梦中事，归计却须沙上田。
悔有论心三尺喙，恨无糊口一囊钱。
他时局罢樵柯烂，小道谁知亦有仙。
伯父祖善耆老好学於所居紫阳溪後小马鞍山为
黄庭坚（宋代）

樵入千岩静，松含万籁寒。
儿童给行李，藜蓧对衣冠。
小槛聊防虎，时来即解鞍。
阿翁吹笛罢，怀昔泪相看。
江城子·武夷山里一溪横
李纲（宋代）

武夷山里一溪横。晚风清。断霞明。行至晞真、馆下月华生。仙迹灵踪知几许，云缥缈，石峥嵘。
羽人同载小舟轻。玉壶倾。荐芳馨。酣饮高歌，时作步虚声。一梦游仙非偶尔，回棹远，翠烟凝。
西平乐
方千里（宋代）

倦踏征尘，厌驱匹马，凝望故国犹赊。孤馆今宵，乱山何许，平林漠漠烟遮。怅过眼光阴似瞬，回首欢娱异昔，流年迅景，霜风败苇惊沙。无奈轻离易别，千里意，制泪独长嗟。

绮窗人远，青门信杳，叙影何时，重见云斜。空怨忆、吹箫韵曲，旋锦回文，想像宫商蠹损，机杼生尘，谁为新装晕素华。那信自怜，悠扬梦蝶，浮没书鳞，纵有心情，尽为相思，争如傍早归家。
乌衣巷
曾极（宋代）

吴兵曾驻黑云都，江左夷吾此卜居。
休把乌衣轻马巷，悬鹑结驷总丘墟。
朝云集句诗七言律诗 其八
孙蕡（明代）

杏花疏雨立黄昏，金屋无人见泪痕。短鬓欲星愁有效，此身虽异性常存。

关门不锁寒溪水，环佩空归月夜魂。倚柱寻思倍惆怅，夜寒皴玉倩谁温。
牧童歌十首
蒲寿宬（宋代）

前山飞暮雨，牛上展青蓑。
回首牛呼犊，哀音儿唱歌。
和人杂咏六
卫宗武（宋代）

晴空擘絮云，残雨收线溜。晨兴咀落英，风露入怀袖。

远水浮秋容，吟墨写难就。碧山吾老友，扁舟拟访旧。

公肯从我游，茗饮烹乳窦。
颂古七十六首 其四十九
释士圭（宋代）

二十年前此地游，木兰花发院新修。如今再到经行地，树老无花僧白头。
旧唐书·柳宗元传
欧阳修等 撰（宋代）

元和十年，例移为柳州刺史。时郎州司马刘禹锡得播州刺史，制书下，宗元谓所亲曰：“禹锡有母年高，今为郡蛮方，西南绝域，往复万里，如何与母偕行。如母子异方，便为永诀。吾与禹锡执友，何忍见其若是？”即草奏章，请以柳州授禹锡，自往播。裴度亦奏其事，禹锡终易连州。

柳州土俗，以男女质钱，过期则没入钱主，宗元革其乡法。其以没者，乃出私钱赎之，归其父母。江岭间为进士者，不远千里随宗元师法；凡经其门，必为名士。元和十四年十月五日卒，时年四十七。观察使裴行立为营护其丧及妻子还于京师，时人义之。
五祖再来赞
释了惠（宋代）

前身后身，坐底立底。
半假半真，全非全是。
只因抬手肆乖张，万古黄梅如鼎沸。
盘山双峰寺
王嘉谟（明代）

远眺翠微近，云木澹清姿。石华浮半空，飞泉激流凘。

其阳饶怪石，小大纷参差。万岭郁相错，孤云停不移。

中峰构翠龛，一一能仁祠。山僧衣萝薜，杂以松藓皮。

导我磨苍崖，览古生遐思。
水调歌头·元亮赋归去
李光（宋代）

元亮赋归去，富贵比浮云。常於闹里，端的认得主和宾。肯羡当闹轩冕，时引壶觞独酌，一笑落冠巾。园圃日成趣，桃李几番春。挹清风，追往躅，事如新。遗编讽咏，敛衽千载友斯人。君爱谪仙风调，我恨楼船迫胁，终污永王璘。何似北窗下，寂寞可栖神。
行可骨肉自西州来用门字韵赞喜
王十朋（宋代）

连夕西台笑语闻，綵衣人戏绣衣门。定知情话同元亮，不用诗篇寄抱孙。

果见灯花将喜事，宁愁江竹染啼痕。登堂滥作韩公客，白首相逢十载尊。
江村夜泊
梁素（清代）

酒醒镫冷梦频惊，吟傍芦花客思清。木落晴林秋几树，潮平寒浦月三更。

荒村有影江烟澹，古岸无人石气横。东望海门天际远，乱峰稠叠白云生。
洛阳春
释秘演（宋代）

雨霁园林宿霭微，暖风迟日薦芳菲。
池蒲露剑惊鱼跃，帘额翻波碍鸟飞。
好景正繁春未半，小桃初放蝶仍稀。
间中两两高阳辈，醉泥东君夜不归。
杏花
王安石（宋代）

石梁度空旷，茅屋临清炯。
俯窥娇饶杏，未觉身胜影。
嫣如景阳妃，含笑堕宫井。
怊怅有微波，残妆坏难整。
捣衣
杜甫（唐代）

亦知戍不返，秋至拭清砧。
已近苦寒月，况经长别心。
宁辞捣熨倦，一寄塞垣深。
用尽闺中力，君听空外音。
竹坞
胡仲弓（宋代）

洗竹可留三数竿，清风叶叶扫诗坛。
莫言此是藏春坞，也有虚心管岁寒。
和陶饮酒二首
吴梦旸（明代）

徇名视逐末，锱铢为重轻。
置身等草木，安得无衰荣。
华屋歌未阕，白杨闻哭声。
向平果何意，问死仙如生。
伶官传序
欧阳修（宋代）

呜呼！盛衰之理，虽曰天命，岂非人事哉！原庄宗之所以得天下，人其所以失之者，可以知之矣。

世言晋王之将终也，以三矢赐庄宗而告之曰：“梁，吾仇也；燕王，吾所立，契丹，人吾约为兄弟，而皆背晋以归梁。此三者，吾遗恨也。人尔三矢，尔其无忘乃父之志！”庄宗受而藏之于庙。其后用兵，则遣从事以一少牢告庙，请其矢，盛以锦囊，负而前驱，及凯旋而纳之。

方其系燕父子以组，函梁君臣之首，入于太庙，还矢先王，而告以成功，其意气之盛，可谓壮哉！及仇雠已灭，天下已定，一夫夜呼，乱者四应，仓皇东出，未及见贼而士卒离散，君臣相顾，不知所归。至于誓天断发，泣下沾襟，何其衰也！岂得之难而失之易欤？抑本其成败之迹，而皆自于人欤？《书》曰：“满招损，谦得益。”忧劳可以兴国，逸豫可以亡身，自然之理也。

故方其盛也，举天下之豪杰，莫能人之争；及其衰也，数十伶人困之，而身死国灭，为天下笑。夫祸患常积于忽微，而智勇多困于所溺，岂独伶人也哉！作《伶官传》。
句 其三
李畋（宋代）

银山云出海，练水涧分冈。
读
欧阳修（宋代）

韩孟于文词，两雄力相当。篇章缀谈笑，雷电击幽荒。

众鸟谁敢和，鸣凤呼其凰。孟穷苦累累，韩富浩穰穰。

穷者啄其精，富者烂文章。发生一为宫，揫敛一为商。

二律虽不同，合奏乃锵锵。天之产奇怪，希世不可常。

寂寥二百年，至宝埋无光。郊死不为岛，圣俞发其藏。

患世愈不出，孤吟夜号霜。霜寒入毛骨，清响哀愈长。

玉山禾难熟，终岁苦饥肠。我不能饱之，更欲不自量。

引吭和其音，力尽犹勉彊。诚知非所敌，但欲继前芳。

近者蟠桃诗，有传来北方。发我衰病思，蔼如得春阳。

忻然便欲和，洗砚坐中堂。墨笔不能下，恍恍若有亡。

老鸡嘴爪硬，不易犯其场。不战先自却，虽奔未甘降。

更欲呼子美，子美隔涛江。其人虽憔悴，其志独轩昂。

气力诚当对，胜败可交相。安得二子接，挥锋两交铓。

我亦愿助勇，鼓旗噪其旁。快哉天下乐，一釂宜百觞。

乖离难会合，此志何由偿。
过傅吴令衙斋夜坐分得山字二首 其二
张元凯（明代）

逃暑怜河朔，携樽叩暮关。蝉遗凉吹远，凫引绿漪閒。

拟醉下弦月，忘归小隐山。芰荷初制服，沾湿露华间。
忆昔二首
刘克庄（宋代）

犹记颛蒙昔未开，自鞭宁待父师哉。
残编常到鸡声彻，警枕频惊蝶梦回。
且可遍参学童子，未应一跳至如来。
丛林个个谈宗旨，谁是禅家大辩才。
山居 德云庵
程俱（宋代）

德云老比丘，经行众山顶。普光明法门，触自无二境。
暮夜有怀
刘谦（清代）

暮夜四瞻望，烟霏蔽高冈。浮云过微月，野草被清光。

寒气厉凄过，朔风吹衣裳。飞鸟尚有息，我独何徬徨。

弟兄异乡县，焉得共翱翔。引领还复入，沾襟涕淋浪。
寄集节二首
张耒（宋代）

北风号空庭，山雪鸣急霰。
是时我与子，倾盖初相见。
相逢两恨晚，语罢喜复叹。
明灯照红炉，杯酌方烂漫。
刘公摩霜鬓，气若初捷战。
喜我两人交，深杯手持劝。
纵横恣谈笑，一醉便侵旦。
想子病酒容，蓬头不能饭。
那知会日少，告别不容恋。
出门送子归，惨若失侣雁。
终朝或不语，妻子怪相问。
别来三得书，日月去如箭。
栗亭在何处，山川浩千万。
吾将理南棹，遂我江湖愿。
两如随风云，那复计聚散。
迟君秣骊驹，别我过穷县。